U-I-231/97
Natisni
Opravilna št.:
U-I-231/97
Datum odločitve:
17. 5. 2001
Objavljeno:
OdlUS X, 102
ECLI:
ECLI:SI:USRS:2001:U.I.231.97
Akt:
Zakon o pokopališki in pogrebni dejavnosti ter urejanju pokopališč (Uradni lsit SRS, št. 34/84 in 5/90 ter Uradni list RS, št. 26/90, 10/91, 17/91, 13/93 in 66/93) (ZPPDUP), 22. čl.
Izrek:
Pobuda za oceno ustavnosti 22. člena Zakona o pokopališki in pogrebni dejavnosti ter urejanju pokopališč (Uradni list SRS, št. 34/84 in 5/90 ter Uradni list RS, št. 26/90, 10/91,17/91, 13/93 in 66/93) se zavrne.
Evidenčni stavek:
Pravico do najema groba ima tisti dedič oziroma dediči, ki poravnajo stroške pokopa.
Geslo:
Pravica do zasebne lastnine in dedovanja.
Gospodarske javne službe.
Komunala, oddajanje grobov v najem (pokopališka dejavnost).
Pravna podlaga:
Ustava, 33. čl.
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jernej Jelenič, Beograd
Datum vloge:
17. 9. 1997
Vrsta odločitve:
sklep
Vrsta rešitve:
zavrnitev
Dokument:
US20787
Dokument v PDF obliki:
U-I-231-97.pdf
118 KB
Prenesite datoteko
U-I-231/97
17.5.2001
S K L E P
Ustavno sodišče je v postopku za preizkus pobude Jerneja Jeleniča iz Beograda, Zvezna Republika Jugoslavija in Sonje Bartolec iz Sesvet, Republika Hrvaška, na seji dne 17. maja 2001
s k l e n i l o :
Pobuda za oceno ustavnosti 22. člena Zakona o pokopališki in pogrebni dejavnosti ter urejanju pokopališč (Uradni list SRS, št. 34/84 in 5/90 ter Uradni list RS, št. 26/90, 10/91,17/91, 13/93 in 66/93) se zavrne.
O b r a z l o ž i t e v
1. Pobudnika navajata, da je njun stari oče dal sezidati rodbinsko grobnico na pokopališču Žale (grobni prostor št. ZIDA- L2-21G). Po njegovi smrti naj bi jo podedoval njun oče. Po očetovi smrti pa naj bi postali dediči njegovega premoženja in grobnice pobudnik in njegovi sestri ter pokojnikova žena Antonija Jelenič. Dediči naj bi se dogovorili, da bo vdova Antonija Jelenič kot pooblaščenka otrok dedičev v imenu vseh dedičev plačevala stroške najemnine in prevzela skrb za vzdrževanje grobnice. Vdova Antonija Jelenič pa naj bi brez njihove vednosti in soglasja sklenila najemno pogodbo in vanj dvakrat pokopala dva člana svoje družine. Pobudnik je tako od Antonije Jelenič kakor tudi od Javnega podjetja Žale večkrat zahteval, naj se v rodbinski grobnici ne pokopava tujcev.
Njegovih zahtev niso upoštevali.
2. Meni, da je določba 22. člena Zakona o pokopališki in pogrebni dejavnosti ter urejanju pokopališč (v nadaljevanju ZPPDUP) v nasprotju z ustavno varovano pravico do zasebne lastnine (33. člen Ustave), ker naj bi imel pravico do najema groba tisti, ki je poravnal stroške pokopa, ne pa dediči umrlega.
3. Po določbi 22. člena ZPPDUP ima pravico do najema groba tisti, ki je poravnal stroške pokopa, kot to navaja pobudnik, vendar pa te stroške po določbi 20. člena ZPPDUP poravnajo dediči umrlega, če ni dogovorjeno drugače. Zakon torej določa, da ima pravico do najema groba tisti dedič oziroma dediči, ki poravnajo stroške pokopa. Navedbe pobudnika, po katerih zakon ne določa, da imajo pravico do najema groba dediči, so torej neutemeljene.
4. Predmet pravnega urejanja ZPPDUP je pokopališka in pogrebna dejavnost, ki je po določbah Zakona o gospodarskih javnih službah (Uradni list RS, št. 32/93 - ZGJS) opredeljena kot gospodarska javna služba in ne ureja lastninskih razmerij. Zakon tudi oddajanje grobov v najem določa kot eno izmed dejavnosti te gospodarske javne službe.
5. Ker ZPPDUP očitno ne posega v pritožnikovo lastninsko pravico, z izpodbijano določbo ni bil kršen 33. člen Ustave.
6. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, in dr. Dragica Wedam-Lukić. Sklep je sprejelo s šestimi glasovi proti dvema. Proti sta glasovala sodnik Fišer in sodnica Škrk.
P r e d s e d n i k
Franc Testen